Hullun lehmän taudin sukuinen CWD tuhoaa hitaasti hirvieläimen aivot ja johtaa lopulta kuolemaan.

Hirvieläinten näivettymistauti voisi Suomeen levitessään tarttua muun muassa poroihin. ISMO PEKKARINEN/AOP

Norjassa on otettu käyttöön kovat toimet tunturipeuroja tappavan näivetystaudin kitkemiseksi. Bergenin lähistöllä asuva 2000 peuran populaatio, jossa tartuntaa on ilmennyt, pyritään hävittämään kokonaan ensisijaisesti metsästämällä ja lopulta mahdollisesti helikopterista ampumalla.

Tutkimusprofessori Antti Oksanen elintarviketurvallisuusvirasto Evirasta pitää ratkaisua parhaana mahdollisena.

- Aika hurjaltahan se kuulostaa, mutta kyseessä on kuitenkin ainoa villipeurapopulaatio Norjassa, jossa tartunta on todettu. Jos ne kaikki hävitetään ja laitumet pidetään hirvieläimistä tyhjinä 10 vuotta, voi olla, että sillä saadaan koko tautipesäke hävitettyä, Oksanen sanoo Iltalehdelle.

Jokainen tapettu peura tarkastetaan erikseen taudin varalta, ennen kuin se hyväksytään ihmisille syötäväksi. Äärimmäisestä varokeinosta ei luisteta siitä huolimatta, ettei taudin tarttumisesta ihmiseen ole viitteitä.

- Jos tartunta löytyy, silloin yksilö hyljätään ilman muuta lihantuotannosta. Tauti on kokeellisesti tarttunut makaki-apinaan, mikä se on sen verran huolestuttava asia, ettei voida täysin poissulkea mahdollisuutta, että se voisi tarttua ihmiseenkin, Oksanen sanoo.

Herkästi tarttuva

Hullun lehmän tautia muistuttava hirvieläinten näivetystauti CWD on havaittu Euroopassa ensimmäistä kertaa juuri kyseisen norjalaisen tunturipeurapopulaation keskuudessa viime vuoden keväällä.

Oksasen mukaan CWD:tä on havaittu ensi kerran Pohjois-Amerikassa 1960-luvulla, mutta on täysi mysteeri, miten se on kulkeutunut nyt Norjaan. On myös mahdollista, että tauti olisi syntynyt Norjassa.

CWD tuhoaa hitaasti kantajansa aivot ja johtaa lopulta kuolemaan.

- Toisin kuin hullun lehmän tauti, CWD tarttuu herkästi eritteiden välityksellä, Oksanen sanoo.

Vaarana levitä Suomeen

Suomeen levitessään kaikki maan hirvieläimet olisivat vaarassa saada taudin. Oksasen mukaan potentiaalisia sairastuvia olisivat porot, metsäpeurat, hirvet ja metsäkauriit.

- Pelkoa leviämisestä Suomeen aina on, mutta olen sitä mieltä että metsästäjän ja kuluttajan ei ole syytä pelätä asiaa. Meillä Evirassa se teettää aika paljon töitä, kun meidän on tarkastettava suuria määriä hirvieläimiä sen varalta, että tauti olisi levinnyt tännekin, Oksanen sanoo.

Taudin leviämisestä Suomeen ei ole vielä merkkejä, mutta hirvieläinten tarkastamista jatketaan Evirassa vielä pitkään, kaiken varalta.

Taudista uutisoi ensimmäisenä Suomessa Maaseudun Tulevaisuus. Myös STT ja Yle ovat kertoneet aiheesta.